
Legene i Buenos Aires

La deg rive med av livet i Buenos Aires! I denne miniserien møter du lidenskapelige og dyktige leger som må navigere medisinske utfordringer, rivalisering og hemmelige kjærlighetsforhold. Med hjertevarmende øyeblikk, krevende arbeidsutfordringer og brennhet kjemi er dette den perfekte serien for deg som liker å lese om kjærlighet i sykehuskorridorene. Dette er andre bok i miniserien Legene i Buenos Aires.

Carlos så opp fra vasken og inn i operasjonssalen gjennom vinduet i døren til skrubberommet. Personalet sto ved sine tildelte plasser og ventet på at pasienten skulle bli brakt inn. En pasient som allerede skulle ha vært her for fem minutter siden. Akuttmottaket hadde ringt ham for å fortelle at det var en akutt operasjon på gang.

Øynene hans stoppet ved klokken på veggen. Han presset leppene sammen mens han så sekundene tikke av gårde. Han slapp fotpedalen, og vannstrømmen stoppet. Da han snudde seg, sto operasjonssykepleieren allerede klar med et håndkle slik at han kunne tørke seg før hun hjalp ham med kittel og hansker.

«Hvor er pasienten vår?» spurte Carlos da han kom inn i operasjonssalen.

«Jeg ringer dem for å finne ut av det», sa en av sykepleierne, og Carlos nikket da hun gikk bort til telefonen som hang på veggen ved siden av overvåkingsutstyret. Mens han ventet, lot han blikket vandre rundt i rommet og kastet et blikk på hver enkelt av de ansatte. Kirurgen som assisterte ham, var også borte. Han var sannsynligvis med på pasienttransporten etter å ha gjennomført den første konsultasjonen.

Han hadde kommet til Hospital General de Buenos Aires for nesten en uke siden. Dette var første gang personalet ikke hadde imponert ham med servicenivået og engasjementet de la for dagen. Sebastián Lopez, som sammen med sin kone Isabella var sjef for akuttmedisin ved sykehuset, hadde kontaktet ham på en konferanse der Carlos hadde vært en av foredragsholderne.

Han hadde fått tilbud om å komme til Buenos Aires og lære traumekirurgene der hvordan de skulle drive en avdeling på samme måte som Carlos Cabrera.

Det var definitivt ikke slik Carlos Cabrera drev traumekirurgien sin. I hans verden var tidlig i tide, og i tide var allerede å være sen. Noe som gjorde denne pasienttransporten veldig sen. I hans fagfelt telte hvert sekund, og han hadde vært vitne til nok av tilfeller der de få ekstra sekundene hadde avgjort liv eller død.

Det var uakseptabelt at et medlem av teamet hans kom for sent til å levere en pasient. Akuttmottaket lå rett under operasjonsstuene for traumekirurgi. Han visste nøyaktig hvor lang tid det tok før en pasient ble transportert opp, for den første dagen hadde han selv tatt tiden, så han visste hva han kunne forvente av de andre i teamet.

Carlos tvang de stramme musklene til å slappe av da dørene endelig åpnet seg og båren med pasienten ble trillet inn på operasjonssalen.

«Vi har dårlig tid», sa Carlos og vendte seg mot anestesilegen med et utålmodig nikk.

«Det var en  …» sa en kvinnestemme bak ham, men han avbrøt henne uten å snu seg.

«Jeg er ikke interessert i unnskyldninger, bare at vi starter denne operasjonen uten ytterligere forsinkelser. Er du kirurgen min?» Han så anestesilegen fjerne dryppet fra pasientens arm og sette inn kanylen for å gi narkose.

«Jeg er traumekirurg på dette sykehuset, men jeg er absolutt ikke kirurgen din.» Carlos rynket pannen og så seg over skulderen. Hva skulle det bety? Men alt han fikk øye på, var en brun hårstripe som forsvant bak døren til operasjonsrommet.

Kvinnen dukket opp et øyeblikk senere, leppene beveget seg mens hun stakk hendene under vannkranen. Blikkene deres møttes da hun så opp, og en merkelig følelse av fortrolighet skyllet over ham da han så de honningbrune øynene. Sebastián hadde presentert Carlos for alle kirurgene i staben tidligere i uken, inkludert henne.

Smilet hennes hadde vært bredt da hun hilste på ham med et bestemt håndtrykk, og duften av aprikos hadde festet seg i nesen hans lenge etter at han hadde henvendt seg til de andre ansatte for å hilse på dem. Det var den duften som kom susende inn i bevisstheten hans nå, og fikk ham til å miste fokus.

«Pasienten har fått utført en trakeotomi. Jeg kobler tuben til respiratoren, og vi må gå over til manuell aspirasjon når du er klar til å trekke den ut», sa anestesilegen bak ham.

«En trakeotomi?» Han snudde seg mot pasienten, gikk nærmere og bøyde seg ned for å inspisere slangen som stakk ut av halsen på pasienten.

Orienteringen han hadde fått for bare ti minutter siden, inneholdt ingen informasjon om blokkerte luftveier som krevde denne formen for intubasjon. En del av ham hadde lyst til å snu seg mot kvinnen – Martinez, husket han – for å spørre henne hva som hadde skjedd. Men den høylytte pipingen fra en monitor trakk oppmerksomheten hans tilbake til pasientens kritiske tilstand.

«Blodtrykket hans faller. Vi må få åpnet ham nå og ta oss av de indre blødningene.» Carlos strakte ut hånden for å ta imot skalpellen som operasjonssykepleieren allerede holdt i hånden. «Dette er ikke bra», mumlet Carlos for seg selv da han åpnet pasienten og så omfanget av skaden.

Selv om han hadde jobbet med traumekirurgi fra det øyeblikket han hadde begynt sin praksisperiode i Rio de Janeiro for mange år siden, ble han ikke mindre ydmyk av å se noen av de ødeleggelsene menneskekroppen kunne tåle.

«Jeg trenger et par ekstra hender», sa han, og i det han skulle til å løfte blikket for å se etter Martinez, dukket to slanke, hanskekledde hender opp i synsfeltet hans.

«Jeg er her», sa hun, uten å kommentere at hun var sent ute. Ikke at det spilte noen rolle. Han hadde ment det da han sa at han ikke var interessert i hva som hadde sinket henne. Den diskusjonen kunne de ta senere.

«Hyggelig at du kunne komme, Martinez», sa han spydig. I alle årene han hadde jobbet på de største akuttmottakene i Sør-Amerika, hadde han ikke sviktet en eneste kollega, og det var den typen engasjement han forventet av alle andre. «Blodet samler seg rundt leveren, og det er en misfarging av nyrene. Det er noe vi må se nærmere på når vi får kontroll på blødningen.»

«Sug eller svamp? spurte Martinez, og hånden hennes var allerede utstrakt for å gripe det han ba om.

«Jeg tar suget mens du hindrer mer blod i å samle seg», svarte han.

Sugingen overdøvet pipingen fra monitoren, og Carlos lyttet til anestesilegen som holdt ham oppdatert på pasientens vitale tegn.

«Akuttmottaket sa at han hadde vært i en ulykke på en byggeplass. Vet du hva som skjedde?» Han så ikke opp da han stilte spørsmålet, og holdt hånden stødig mens han renset operasjonsfeltet for overflødig blod. «Gi meg stiftemaskinen», sa han og ga fra seg sugeslangen.

«Skal du stifte igjen flengen?» Det spørsmålet var det første Martinez hadde sagt etter at hun hadde begynt å pakke leveren og omgivelsene rundt den med kirurgiske svamper for å suge opp så mye blod som mulig. Nå kunne han se hvor organet hadde revnet.

«Stifte er raskere enn å sy, og like effektivt», sa han, plasserte den medisinske stiftemaskinen på såret og satte den første stiften. «Det kommer til å bli noen arr, men med tanke på situasjonen han er i, er det det minste problemet.»

Carlos ventet ikke på at Martinez skulle komme med flere innvendinger, og stiftet resten av såret med sikre, raske bevegelser.

«Han ble klemt under en stålbjelke», sa hun da han var ferdig med å lukke flengen i leveren, og det tok Carlos et øyeblikk å huske sammenhengen. Han hadde spurt hva som hadde skjedd.

«Misfargen på nyren bekymrer meg. Men ikke nok til å legge inn et dren … Det blir oppfølgingsoperasjoner i løpet av de neste dagene.» Carlos tok en pause og vurderte pasienten før han så på monitoren med de vitale tegnene. Pasientens blodtrykk hadde jevnet seg ut, noe som viste Carlos at de hadde stoppet kilden til den indre blødningen.

«Hvis han er stabil nok til å bli transportert, bør vi gi ham væske og overvåke nyrefunksjonen hans hver time», sa Martinez, og Carlos nikket.

«Greit, Martinez. La oss lukke snittet.»

 

Resten av operasjonen gikk uten flere problemer, og Sofia var takknemlig for det. Hendene var rolige, men hun pustet raskere.

Jeg er ikke interessert i noen unnskyldninger.

Ordene hans svirret i hodet hennes under hele operasjonen, og sendte bølger av varme og kulde gjennom henne. Sist hun hadde fått en slik utskjelling, var under turnustjenesten for mange år siden, av en spesielt vanskelig sjefkirurg. Doktor Morales hadde aldri latt en anledning gå fra seg til å kritisere henne foran sine kolleger, og han benyttet enhver anledning til å irettesette henne. Hva som egentlig gjorde henne så spesiell for den eldre kirurgen, visste hun aldri. Men på grunn av de bitende ordene hans, hadde Sofia gjort det til en vane å trippelsjekke hvert eneste skritt i og utenfor operasjonsstuen. Regelboken hadde blitt hennes beste venn, for hennes eneste forsvar hadde vært å forklare handlingene sine i sammenheng med medisinstudiet og veiledere.

I motsetning til den gretne kirurgen fra turnustjenesten hennes, var Carlos i det minste pen å se på. Kinnbeina var høye, og den svake hellingen nedover ga ansiktet et aristokratisk preg som var både tiltrekkende og irriterende arrogant. Sammen med det perfekte håret og de brune øynene som så ut til å legge merke til alt rundt seg, lignet han en skuespiller som spilte kirurg.

Sebastián hadde selv fortalt henne at han og sjefen for kirurgisk avdeling hadde jobbet sammen for å få Carlos hit. De ville at hele det kirurgiske og akuttmedisinske teamet skulle lære av ham.

Og det verste med operasjonen i dag var at hun faktisk hadde lært noe. Stifter var ingen ny oppfinnelse, og hun hadde brukt dem mange ganger da hun jobbet på akuttmottaket for å lappe sammen overflatiske sår. Men når hun skulle reparere indre skader, tok Sofia seg alltid tid til å sy, og noen ganger følte hun seg stresset i pressede situasjoner.

Stiftene var en rask og enkel løsning, men ulempen var at de ga store arrdannelser som kunne føre til ytterligere komplikasjoner. Men i en disiplin som traumekirurgi var den raske løsningen som oftest også den riktige løsningen.

Pulsmåleren pep og ledet Sofias tanker tilbake til operasjonsstuen, mens Alejandra, den yngre kirurgen ved siden av henne, bøyde seg over pasienten for å se på halsen hans.

«Skal vi la trakeotomien være slik?» spurte Alejandra.

«Ja», svarte Carlos akkurat idet Sofia hadde trukket pusten for å svare på spørsmålet selv. «I den tilstanden han er i, må han forbli intubert og respiratorbehandlet. Det blir en oppfølgingsoperasjon i morgen, der hjerte- og karsystemet vil avgjøre hva som skal gjøres.»

Alejandra nikket, og Sofia svelget en skarp replikk og tvang hånden til å slappe av. Mens han snakket, hadde grepet hennes om sårhaken strammet seg.

Hvorfor var hun så plaget av denne fyren? Så spesiell var han da ikke. Selv om hun ikke kunne nekte for beundringen hun følte – akkurat som uttrykket hun så i Alejandras ansikt. Hun så at han kunne lære henne mye, og hun ble varm i kinnene hver gang hun så på ham.

Hun trakk teipen til riktig størrelse og holdt den frem til Alejandra, som klippet den til. Så vinklet hun teipbiten slik at den passet med der Carlos’ hånd holdt bandasjen. Hun plasserte den i den andre enden, klappet på den slik at den skulle sitte fast, og så førte hun hånden sakte oppover bandasjen og trykket teipen flat til hånden hennes kom i kontakt med Carlos’.

Gnisten som ble skapt av den lille berøringen, forplantet seg oppover armen hennes i et elektrisk støt. Fornemmelsen overrumplet henne, og leppene hennes skilte seg i et ufrivillig gisp.

Blikket hans møtte hennes. Øynene hans smalnet mens han stirret på henne. Herregud, hadde han hørt henne, selv over den lave summingen fra respiratoren og den konstante pipingen fra monitorene? Det siste hun trengte, var at Carlos Cabrera skulle tro at hun var svak for ham.

«Er du tildelt operasjonsstuen min i dag?» spurte Carlos mens han snudde seg bort for å la sykepleieren hjelpe ham med operasjonskittelen. Sofia la merke til den skarpe undertonen i stemmen hans. Han hadde definitivt hørt gispet hennes.

«Ja, det er jeg. Er det et problem?» spurte hun bryskt, selv om hun visste at hun ikke burde det, og snudde seg for å få hjelp med sin egen operasjonskittel.

Etter den offentlige utskjellingen han hadde gitt henne for å komme for sent, brydde hun seg ikke. Hva ville det andre alternativet ha vært? Å ikke utføre trakeotomi på pasienten? Hun ville ha vært i tide, men det ville ikke ha vært behov for operasjon i det hele tatt.

Da Carlos ikke svarte, snudde hun seg rundt for å se på ham og fikk et glimt av et lattermildt blikk. Men det forsvant raskt og ble erstattet av masken av kjølig profesjonalitet hun allerede visste at han vanligvis bar.

«Bare ikke kom for sent igjen», sa han før han snudde seg mot anestesilegen.

Da han snudde seg bort, fikk hun en vond følelse i magen. En hel ettermiddag med ham? Hun sukket og stålsatte seg mentalt. Sofia hadde ikke tenkt å holde tilbake noen livreddende tiltak bare fordi han likte å holde seg til timeplanen. Kirurgi var uforutsigbart, og hun hadde trodd at en anerkjent kirurg som Carlos forsto det.

Resten av ettermiddagen forløp begivenhetsløst, og Sofia hadde unngått enhver form for tilfeldig kontakt eller meningsfylt samtale med Carlos. Noe hun nå, en dag senere, gjorde til en ufravikelig regel. Hun ville lytte til ham når han ledet personalopplæringen for å lære alt hun kunne uten å komme for nær.

Sofia hadde heller ingen problemer med å utføre operasjoner sammen med ham – snarere tvert imot. Til tross for den bryske holdningen, passet rytmen deres på operasjonsstuen sammen, som om det var de samme menneskene som hadde lært dem å operere, og til tross for at hun var misfornøyd med ham, måtte hun innrømme at de fungerte godt sammen som en kirurgisk enhet.

Men hun ville ikke gi ham for mye av æren for det. Med all den rosen han fikk fra det medisinske miljøet, burde han kunne jobbe med hvem som helst og tilpasse seg deres stil. Var det det som hadde skjedd med dem? Hadde han plukket opp hennes personlige stil og modellert sin egen etter den?

Tanken på at Carlos observerte henne så nøye, fikk varmen til å bre seg i henne. Hva annet hadde han sett mens han holdt øye med henne? Hadde han lagt merke til hvor mye oppmerksomhet hun hadde gitt ham? Hvor imponert hun hadde blitt over hans dyktighet til tross for at hun ikke ville det? Hun hadde lovet seg selv at hun ikke skulle falle for den skinnende rene fasaden Carlos Cabrera hadde satt opp. Ok, kanskje han var kjekk og begavet og hardtarbeidende, men det betydde ikke at han fortjente den spesialbehandlingen alle ga ham – inkludert Sebastián.

Sjefen for akuttmedisin nærmet seg sykepleierstasjonen, der hun var i ferd med å avslutte pasientnotatene fra en operasjon. Summingen fra akuttmottaket var et velkjent bakteppe mens hun arbeidet, uforstyrret av skramlingen fra bårer som transporterte pasienter og pipingen fra personsøkerne.

«Hva er det som gjør deg så lett på foten i dag?» sa hun.

Sebastián lo av det, stoppet opp ved siden av henne og støttet albuen på benken. «Kjærlighet, min venn. Det er det beste som finnes for å løfte humøret ditt. Du burde prøve det.»

Sofia fnøs, men bildet av Carlos dukket opp i tankene hennes igjen, de sikre og smidige fingrene hans som hadde stiftet sammen såret på deres felles pasient. Uansett hvilke betenkeligheter hun hadde, kunne hun ikke benekte hans ferdigheter som kirurg.

Sebastián la merke til nølingen hun forsøkte å skjule med et host, og så spørrende på henne. Et spørsmål Sofia ikke hadde tenkt å svare på. Kjærlighet fungerte kanskje for sjefen hennes, men definitivt ikke for henne. Kirurgi var et svært konkurransepreget felt, og traumekirurgi enda mer.

Sofia sukket. «Du vet hvordan det er der ute. Ingen forstår hvordan det er å være i et forhold med en kirurg før jeg har avlyst fem dater på rad. De ser ut til å tro at dagen min slutter klokken 17.00, uansett om jeg står med albuen i noens brysthule eller ikke.»

Alle kjærestene hennes hadde hevdet at de forsto at jobben måtte komme først – helt til de ikke gjorde det.

Sebastián løftet hendene. «Jeg vet at du slet, spesielt med den ene fyren. David?

«Daniel», sa Sofia, og navnet vred noe dypt inne i magen hennes.

En gang hadde hun trodd at hun hadde funnet noen som forsto at arbeidet alltid ville være hennes første ansvar. Men Daniel hadde vist seg å være den verste av dem alle. De andre mennene i livet hennes hadde i det minste hatt anstendighet nok til å fortelle henne at ting ikke hadde fungert for dem. Daniel hadde vært utro, og så hadde han gitt henne skylden for sine feiltrinn.

«Daniel, ikke sant …» Sebastián ristet på hodet, og husket utvilsomt det rotet Daniel hadde etterlatt seg da de hadde slått opp.

«Hvordan går det med Isabella?» spurte Sofia, og skjøv bort følelsene som boblet opp i henne når hun tenkte på eksen, og konsentrerte seg om vennskapet med ekteparet som ledet akutten.

«Hun har det bra. Trillingene også. Legene har bedt henne om å ta det med ro, men du vet hvordan hun er. Selv når hun ikke er på sykehuset, finner jeg henne hjemme når hun maler om barnerommet eller rydder i garasjen.

Han himlet oppgitt med øynene, men hun kunne se lekenheten bak ordene hans – sammen med den ektefølte bekymringen for at kona overdrev.

Sebastián og Isabella Lopez hadde overtatt ansvaret for akuttmottaket på Hospital General de Buenos Aires for mange år siden, og forvandlet det fra et underpresterende akuttmottak til det anerkjente traumesenteret det var nå. Selv om Sofia ikke hadde vært der da – hun hadde først begynt å jobbe her for tre år siden – hadde hun hørt nok fra andre ansatte om forvandlingen av sykehuset.

«Det høres ut som Bella», sa hun med en latter, og en velkjent varme bredte seg i brystet hennes ved tanken på den andre kvinnen. «Du vet at hun ikke kommer til å roe seg ned før hun er for gravid til å røre seg.»

Sebastián sukket og ristet på hodet. «Jeg har holdt henne opptatt med administrative gjøremål på sykehuset. Men jeg begynner faktisk å gå tom for ting å distrahere henne med.» Han tok en pause, og så mumlet han mer til seg selv enn til Sofia: «Kanskje jeg burde sende henne til Cabrera. De kan dokumentere treningen hans sammen.»

«Jeg hadde tenkt å snakke med deg om ham, og hvorfor i helvete ledelsen mente at han var et nødvendig tilskudd til staben», sa hun.

Sebastiáns øyenbryn steg helt opp til hårfestet. «Liker du ham ikke?»

«Herregud, er du også forhekset av ham? Hva er galt med alle sammen?» Sofia slo oppgitt ut med hendene. «Han er en god kirurg, men det er ikke så mye mer med ham.»

«Er … er det et problem jeg bør vite om?»

Hun la merke til et lite skift i tonefallet hans, et hun gjenkjente som «sjefens» stemme, og hun ristet på hodet. Selv om Sofia hadde et par ord å si om Carlos, visste hun at hun ikke var i den rette sinnstilstanden til å si det på en konstruktiv måte. Sebastián var ikke teknisk sett leder for kirurgisk avdeling, men hun tilbrakte så mye tid på akuttmottaket at de hadde kommet såpass tett på hverandre at de kunne dele sine meninger med hverandre.

«Jeg synes bare at han er litt … arrogant», sa hun, og det var en del av sannheten hun ønsket å fortelle Sebastián – når tiden var inne.

Sebastián humret av det. «Jeg ser at den profesjonelle rivaliseringen allerede er i full gang. Ikke bli for opphengt i dette, Sofia. Han er her på en månedskontrakt, og så drar han videre til neste sted.»

Da spisset hun ørene. «Du vil ikke ha ham her permanent?»

«Å nei, tro meg, det gjør jeg. Han vil ikke ha en fulltidsstilling her. Cabrera har ikke vært på et sted i mer enn seks måneder de siste fem årene, og verken jeg eller overlegen kan få ham til å ombestemme seg.»

Sofia rynket pannen da hun hørte det. «Han har reist rundt til forskjellige sykehus de siste fem årene. Hvorfor det?»

«Aner ikke, men vi kan spørre ham sammen», sa Sebastián og festet blikket på et sted bak henne.

Hun snudde seg rundt og sperret opp øynene da hun så samtaleemnet komme gående mot dem. Rynken mellom øyenbrynene ble stadig dypere av det han så på telefonen sin. Han hadde ikke sett henne, hadde han vel?

«Jeg må gå», sa hun raskt og ga ikke Sebastián tid til å si noe før hun skyndte seg inn gjennom nærmeste dør.

*

«Cabrera.»

Carlos så opp og skimtet en skikkelse som smatt inn døren til et lagerrom. Døren smalt igjen akkurat idet han stanset foran Sebastián Lopez, som hadde sagt navnet hans.

«Lopez, godt å se deg», sa han til sjefen for akuttmottaket. Han var ikke nødvendigvis sikker på hva de hadde å snakke om, men hans profesjonelle høflighet tillot ham ikke å gå forbi en av sine overordnede – spesielt ikke når han hadde tilkalt ham ved navn. «Hva kan jeg gjøre for deg?»

Noe flimret over den andre mannens ansiktsuttrykk, en følelse han ikke helt klarte å sette fingeren på. Irritasjon? Carlos løftet blikket mot døren som hadde smelt igjen for noen sekunder siden, og Sebastián fulgte blikket hans med et sukk. Han åpnet munnen for å si noe da personsøkeren som hang i bukselinningen hans, pep.

«Overlegen spør etter meg. Hør her …» Sebastián kastet et nytt blikk mot døren og trakk på skuldrene. «Ikke bry deg om det, det var nødt til å bli gnisninger, men det går seg til. Bare fortsett å undervise alle slik vi snakket om, så vil hun nok roe seg.»

«Hun …? Hva er det du snakker om? Hvem?» Ordene hans svevde ut i det tomme rommet foran ham. Sebastián hadde allerede gått sin vei.

Hva i helvete var galt med dette sykehuset? Det var tre dager siden han hadde begynt her, og han hadde allerede en notatbok full av forslag til ting som måtte endres på både traumeavdelingen og akuttmottaket for at de skulle bli mer effektive. Carlos gjettet at en av disse endringene ikke ville gjøre ham til den mest populære kirurgen på avdelingen. Ikke at han brydde seg så mye om det. Av ulike grunner hadde han kun hatt kortvarige opphold ved ulike sykehus. Å bli værende for lenge betydde at man knyttet seg til folk. Det var slutt på å knytte seg til noen for fem år siden – da kona døde i en bilulykke.

Den natten var grunnen til at han var her, grunnen til at han aldri hadde slått seg ned på ett sted lenger enn noen måneder.

«Har du hørt om doktor Martinez? Det var visstnok …» Carlos fikk med seg en liten del av diskusjonen da to leger gikk forbi ham. Blikket hans fulgte dem, og han var ikke i tvil om at de sladret om det som hadde skjedd mellom dem på operasjonsstuen. I løpet av dagen hadde han hørt ulike gjenfortellinger av historien, og det var urovekkende.

Hvordan kunne de ta arbeidet sitt på alvor når de var så opptatt av å snakke om kollegene sine? Folks privatliv hadde ingen plass på sykehuset. Han kunne aldri drømme om å snakke om Rosa  …

Carlos skjøv tanken på kona fra seg og rettet ryggen. Akkurat nå var han mest opptatt av Sofia Martinez. For det var tydelig at hun lot et eller annet personlig problem stå i veien for arbeidsforholdet deres. Han kunne ikke ha en kirurg som unngikk ham, noe som kunne føre til at flere distraherende rykter fløy rundt på sykehuset. Nei, han ville rette opp den misoppfatningen hun hadde om ham nå.

Han trakk pusten dypt da hånden landet på dørhåndtaket, men noe fikk ham til å stoppe opp. På de tre siste sykehusene han hadde vært på, hadde han alltid møtt folk som var misfornøyde med endringene han hadde anbefalt. Selv om Sofia oppførte seg på denne måten, virket hun ikke som en som ville avvise en mulighet til å lære. Da de hadde operert sammen, hadde han til og med følt en slags nærhet, og han hadde sett hvordan de utfylte hverandre.

Før han rakk å overanalysere kompatibiliteten deres på operasjonssalen, dyttet Carlos døren opp, gikk inn og sto ansikt til ansikt med Sofia Martinez.

Sekundene tikket av gårde mens de bare stirret på hverandre og ventet på at den andre skulle bryte blikkontakten.

«Trenger du noe, doktor Cabrera? Kanskje en veibeskrivelse?» spurte Sofia til slutt.

«Hvorfor stikker du av fra meg?» Jo fortere de fikk ordnet opp i dette, jo fortere kunne han gå.

«Jeg stikker ikke av fra deg», sa hun, og i det minste hadde hun anstendighet nok til å rødme over den åpenbare løgnen.

«Hvis du ikke unngår meg, hva er grunnen til at du er her inne?» spurte han.

«Jeg …» Hun lot blikke flakke over hyllene og løftet hånden for å gripe alt hun kunne tenkes å trenge i dette øyeblikket, og Carlos syntes nesten synd på henne da hun lot den falle med et sukk.

«Greit … Selv om jeg gjemte meg her inne for deg, hva betyr det for deg? Du er ikke interessert i å høre på unnskyldningene mine, er du vel?» sa hun og så trassig på ham.

Det var Carlos’ tur til å blunke. Hadde han vært for krass mot henne? Han visste at folk oppfattet ham som direkte, men det var en egenskap som hadde gitt ham den suksessen han nå nøt godt av i faget sitt. Det var ikke rom for venting eller nøling i traumekirurgien. Han strebet etter å etterleve de prinsippene – og han forventet at personalet han jobbet sammen med, skulle gjøre det samme.

Men han var her for å undervise, og han kunne se nå at han ikke hadde klart det. Ellers ville Sofia visst hvorfor han hadde sagt det han hadde sagt.

«Pasientens luftveier ble blokkert under transporten. Du måtte stoppe for å utføre en akutt trakeotomi», sa han.

I stillheten mellom dem kunne han høre at hun snappet etter pusten. Hadde hun oppfattet ham som uvennlig uten annen grunn enn at hun hadde det travelt med å få pasienten klar til operasjon?

«Det stemmer», sa hun og skjøv frem haken.

«Og du tror at når pasienten vår er i ferd med å forblø, er det riktig tidspunkt å høre på årsakene til at du kom for sent?»

Sofia stirret på ham med store øyne uten å blunke, og han kunne nesten se tannhjulene snurre i hodet hennes.

«Det finnes en tid og et sted for forklaringer», fortsatte han. «Når en pasient ankommer operasjonsstuen vår, er det eneste vi bør være interessert i, de fakta som vil hjelpe oss å utføre operasjonen bedre. Alt annet kan vi diskutere i pasientjournalen.»

«Forklaringer, ja, jeg er enig», sa Sofia til slutt. «Men du sa jo nettopp unnskyldninger. Jeg hadde aldri tenkt å gi deg noen unnskyldninger, for jeg trenger ikke å rettferdiggjøre at jeg kommer for sent når det handler om å få pasienten til deg i live. Jeg synes det er fint at du er her og hjelper traumeteamet med å nå neste nivå. Men husk at ordene du bruker, betyr noe, doktor Cabrera.»

«Carlos.»

«Carlos», gjentok hun som om hun trengte å prøve det, og navnet hans fra leppene hennes sendte en varme gjennom kroppen hans.

Pusten hans var hørbar i det lille skapet, og han angret på at han hadde fulgt etter henne inn i det trange rommet. Hun var for nær ham, la merke til hver eneste reaksjon når de intelligente øynene hennes sveipet over ham, og nå klarte han ikke lenger å kontrollere pusten sin.

«Jeg er enig i at ordene jeg bruker, betyr noe, og jeg skal ta tilbakemeldingene til meg. Jeg har kanskje kommet hit for å undervise dere alle, men det betyr ikke at jeg ikke kan lære nye ting selv. Jeg setter pris på din åpenhet», sa han, delvis fordi han virkelig mente det, men også for å avslutte denne samtalen og endelig komme seg tilbake til akutten, der luften ikke var like varm og fylt av elektriske gnister som truet med å sette fyr på huden hans. «Regler og normer er viktige for meg. Hvis du føler at jeg ikke etterlever dem, vil jeg gjerne vite det.» Carlos stålsatte seg for nok en spissformulert replikk, men i stedet lyste ansiktet hennes opp i et smil.

«Det er kanskje det første vi har til felles. Sebastián har ved mer enn én anledning beskrevet meg som en regelrytter. Han får det til å høres ut som om jeg trenger å slappe av, men jeg ser ingen grunn til å forandre meg», sa hun, og smilet nådde øynene og ga dem et mykt glimt.

«Du kommer ikke til å få meg til å prøve å endre det ved deg. Det er om noe noe jeg oppmuntrer de ansatte jeg underviser til. Vi må tenke raskt og ha nok handlekraft til å gjøre det som trengs i øyeblikket. Men for å kunne gjøre det, må vi kjenne alle våre interne prosesser ut og inn, og følge visse standarder.» Da han snakket om dette, slapp han å bli nervøs, og han kunne fordype seg i et tema han hadde full kontroll over og visste hvordan han skulle navigere.

«Så hva fikk deg til å forelske deg i regler og forskrifter?» spurte hun mens hun lente seg mot veggen med en altfor uformell gest etter hans smak.

«Unnskyld meg?» Halvparten av kreftene hans gikk med til å huske at de fortsatt befant seg i et profesjonelt miljø, med den svake summingen og brummingen fra akuttmottaket som sivet gjennom døren. Carlos kunne ikke huske et eneste tilfelle i løpet av karrieren sin der han hadde tilbrakt lengre tid i et lagerkott. Den dårlige ventilasjonen her inne var tydelig å merke på rødmen som kom krypende oppover halsen hans. Mangelen på oksygen varmet ham opp.

«Jeg har funnet ut at for folk som oss er det én avgjørende hendelse i livet som … ja, som har gjort oss til dem vi er», fortsatte hun. «Min var på barneskolen. Vi hadde bare én ball å leke med, så hver dag fikk en ny gruppe leke med den. Det var ikke alle som fulgte reglene. Som den store nerden jeg er, fant jeg på en rettferdig tidsplan for ballen. Læreren min var veldig imponert over innsatsen. Å implementere den timeplanen er fortsatt et av høydepunktene i karrieren min.»

Spenningen i kroppen hans avtok mens han vurderte ordene hennes, og han hevet det ene øyenbrynet. «Var det en spøk?»

Sofia rynket pannen. «Spøk? Jeg mener det helt alvorlig. Den dag i dag bruker skolen fremdeles timeplanen i friminuttene.»

«Jeg skjønner …» Latteren boblet opp i Carlos’ bryst uten at han klarte å stoppe den, og den ble høyere da Sofia stemte i. «Regler har ført til enorme suksesser i livet ditt. Jeg skjønner hvorfor de er viktige for deg.»

Det var omtrent så mye han ønsket å vite om Sofia Martinez. Selv om han forsto argumentet om at det å bli godt kjent med en person forbedret samarbeidet, ville han ikke være et langsiktig tilskudd til teamet. Det ville bare lenke ham fast.

«Hva med deg, da? Hvilken hendelse fikk Carlos Cabrera til å forelske seg i regler?»

Carlos visste ikke hva som fikk ham til å svare ærlig når han hadde vært så nær ved å flykte. Det var noe ved Sofia, en egenskap hun besatt, som var merkelig avvæpnende. Kanskje fordi de hadde funnet den ene tingen de kunne enes om?

«Jeg har mistet noen som var viktig for meg», sa han.

Ansiktstrekkene hennes ble mykere, og det velkjente glimtet av sympati kom inn i øynene hennes. En forståelig reaksjon, men en Carlos hatet å se. Han fortjente ikke noens medlidenhet, ikke når det var han som hadde kjørt bilen den kvelden da ulykken skjedde.

«Å, jeg er lei for det …» sa Sofia, men stemmen hennes avtok da han ristet på hodet.

Før han rakk å si noe mer han kanskje kom til å angre på, grep Carlos tak i dørhåndtaket bak seg mens han fortsatt sto vendt mot henne. «Jeg er glad for at vi fikk oppklart dette, Martinez», sa han og snudde seg for å gå. Lyden av den raske pusten hennes stoppet ham.

Øynene hennes var store da han sendte henne et blikk over skulderen. Leppene hennes skilte seg. «Hvis jeg skal kalle deg Carlos, er det bare rett og rimelig at du kaller meg Sofia.»

Noe ved tonen hennes fortalte ham at denne innrømmelsen kostet henne like mye som hans hadde kostet ham – selv om årsakene var helt forskjellige. Han fikk lyst til å spørre hva det var, men undertrykte raskt den impulsen. Å vite hva som drev henne var ikke avgjørende for at han skulle kunne gjøre jobben sin, og han visste allerede altfor mye om henne.

«Greit … Sofia», sa han og tok seg selv i å nyte navnet hennes på tungen. Bevisstheten om hans tiltrekning til henne, om hennes nærhet til ham, gikk gjennom ham og forvandlet seg til et glimt av panikk som fikk ham til å rive døren opp og skynde seg ut før han rakk å gjøre noe han ville angre på.

